pythainlp/thaigov-v2-corpus-22032023 huggingface dataset:
วันศุกร์ที่ 20 มกราคม 2566
20/01/2566
โฆษกรัฐบาลเผย นายกฯ ชื่นชมนักกีฬาสกี สร้างชื่อเสียงและประวัติศาสตร์ให้วงการกีฬาไทย ในรายการ “2023 FISU World University Games Winter”
โฆษกรัฐบาลเผย นายกฯ ชื่นชมนักกีฬาสกี สร้างชื่อเสียงและประวัติศาสตร์ให้วงการกีฬาไทย ในรายการ “2023 FISU World University Games Winter”
วันนี้ (วันที่ 20 มกราคม 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมความสำเร็จนักกีฬาไทย “ปอล” อองรี วิเยอต๊องส์ นักกีฬาสกี สร้างประวัติศาสตร์คว้าเหรียญทองแดงในมหกรรมใหญ่ การแข่งขันกีฬามหาวิทยาลัยโลกฤดูหนาว ครั้งที่ 31 (31st FISU World University Games Winter in 2023) สร้างชื่อเสียงและความภาคภูมิใจให้ประเทศไทย
โฆษกประจำสำนักนายกรัฐมนตรี กล่าวเพิ่มเติมว่า “ปอล” นักกีฬาสกีทีมชาติไทย สามารถทำคะแนนได้ 93.25 คะแนน ในการแข่งขันฟรีสไตล์สกี ประเภทสโลปสไตล์ เมื่อวันที่ 18 มกราคม 2566 ที่ผ่านมา คว้าเหรียญทองแดง เหรียญแรกให้กับประเทศไทยในการแข่งขันกีฬามหาวิทยาลัยโลกฤดูหนาว ครั้งที่ 31 และสร้างประวัติศาสตร์เป็นนักกีฬาไทยคนแรกที่คว้าเหรียญรางวัลจากการแข่งขันกีฬาฤดูหนาวมหกรรมใหญ่ ทั้งนี้ การแข่งขันกีฬามหาวิทยาลัยโลกฤดูหนาว ครั้งที่ 31 จัดขึ้นระหว่างวันที่ 12 – 22 มกราคม 2566 ที่เมืองเลคพลาซิด ประเทศสหรัฐอเมริกา มีนักกีฬาจาก 43 ประเทศ เข้าร่วมชิงชัยใน 85 อีเวนท์ 12 ชนิดกีฬา โดยประเทศไทยส่งนักกีฬาเข้าร่วมทั้งหมด 5 คน ใน 3 ประเภทกีฬา ได้แก่ ครอสคันทรีสกี 2 คน อัลไพน์สกี 1 คน และฟรีสไตล์สกี 2 คน
“นายกรัฐมนตรีชื่นชมศักยภาพและความสามารถของนักกีฬาไทยที่สามารถสร้างชื่อเสียงและประวัติศาสตร์ให้วงการกีฬาไทยในระดับโลก พร้อมทั้งชื่นชมไปถึงทีมงาน และผู้ฝึกสอน ซึ่งทุ่มเทแรงกายแรงใจ และเป็นอีกหนึ่งผู้อยู่เบื้องหลังความสำเร็จของนักกีฬา” นายอนุชาฯ กล่าว
วันศุกร์ที่ 20 มกราคม 2566
กรมทางหลวงชนบท สร้างถนนสนับสนุน สถานีเกษตรหลวงอินทนนท์ จังหวัดเชียงใหม่ 10.9 กิโลเมตร
คืบหน้ากว่า 80% คาดแล้วเสร็จเดือนเมษายน 2566
กรมทางหลวงชนบท (ทช.) กระทรวงคมนาคม รายงานความคืบหน้าการดำเนินโครงการก่อสร้างถนนสายแยกทางหลวงหมายเลข 1009 - บ้านแม่แอบ อำเภอจอมทอง จังหวัดเชียงใหม่ โดยปัจจุบันผลการดำเนินงานมีความคืบหน้าไปแล้วกว่า 80% ขณะนี้อยู่ระหว่างขั้นตอนการก่อสร้างงานผิวทาง งานรางระบายน้ำคอนกรีตเสริมเหล็ก และงานติดตั้งป้ายจราจร คาดว่าจะแล้วเสร็จสมบูรณ์ในเดือนเมษายน 2566
กระทรวงคมนาคมได้มอบหมายให้ ทช. พิจารณาดำเนินการสนับสนุนการปรับปรุงถนนในพื้นที่โครงการหลวง เพื่อสนับสนุนภารกิจของมูลนิธิโครงการหลวง เป็นการบรรเทาความเดือดร้อนให้แก่ประชาชน เนื่องจากพื้นที่โครงการหลวงส่วนใหญ่ตั้งอยู่บริเวณภาคเหนือตอนบน เส้นทางบางส่วนเป็นถนนดินลูกรังและมีทางคับแคบ ส่งผลให้การคมนาคมขนส่งเป็นไปด้วยความยากลำบาก โดยเฉพาะในช่วงฤดูฝนเกษตรกรไม่สามารถลำเลียงผลผลิตออกสู่ตลาดได้ทันเวลา ทช. จึงได้ดำเนินการโครงการก่อสร้างถนนสายแยกทางหลวงหมายเลข 1009 - บ้านแม่แอบ อำเภอจอมทอง จังหวัดเชียงใหม่ มีจุดเริ่มต้นโครงการบริเวณบ้านสบแอบ กม. ที่ 0+000 และสิ้นสุดโครงการบริเวณบ้านป่าแขม กม. ที่ 10+985 รวมระยะทาง 10.985 กิโลเมตร ซึ่งได้ก่อสร้างเป็นถนนผิวจราจรแบบคอนกรีตเสริมเหล็ก กว้าง 4 เมตร พร้อมสะพานคอนกรีตเสริมเหล็ก จำนวน 4 แห่ง รางระบายน้ำคอนกรีตเสริมเหล็กบริเวณสองข้างทาง รวมทั้งติดตั้งป้ายเครื่องหมายจราจรและอุปกรณ์ความปลอดภัย ใช้งบประมาณในการก่อสร้าง 85.204 ล้านบาท
ทั้งนี้ เมื่อก่อสร้างแล้วเสร็จจะช่วยสนับสนุนการดำเนินงานของสถานีเกษตรหลวงอินทนนท์ ยกระดับการคมนาคมให้ประชาชนสามารถขนส่งผลผลิตทางการเกษตร อาทิ ลูกพลับ ข้าวโพด ผักเมืองหนาว ได้อย่างรวดเร็วทันเวลาในทุกฤดูกาล ช่วยให้ประชาชนมีคุณภาพชีวิตที่ดีอย่างยั่งยืน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม รวมทั้งเป็นการส่งเสริมเศรษฐกิจการท่องเที่ยวในพื้นที่ เนื่องจากสามารถใช้เป็นเส้นทางในการเดินทางท่องเที่ยวไปสู่ดอยอินทนนท์ได้อีกด้วย
วันศุกร์ที่ 20 มกราคม 2566
อบรมเชิงปฏิบัติการเพื่อการใช้งานระบบสารสนเทศทรัพยากรบุคคลระดับกรม
อบรมเชิงปฏิบัติการเพื่อการใช้งานระบบสารสนเทศทรัพยากรบุคคลระดับกรม
20ม.ค. 2566 -ศ.พิเศษวิศิษฏ์วิศิษฏ์สรอรรถปลัดกระทรวงดิจิทัลเพื่อเศรษฐกิจและสังคม(ดีอีเอส)ประธานเปิดโครงการอบรมเชิงปฏิบัติการเพื่อการใช้งานระบบสารสนเทศทรัพยากรบุคคลระดับกรมโดยมีข้าราชการและเจ้าหน้าที่เข้าร่วมณห้องอบรมคอมพิวเตอร์ชั้น6กระทรวงดิจิทัลเพื่อเศรษฐกิจและสังคม
__________________
วันศุกร์ที่ 20 มกราคม 2566
20/01/2566
“สุริยะ” สั่งการ อุตฯ จังหวัด ส่งทีมวิศวกรเร่งแก้ปัญหาเครื่องจักรโรงงานปาล์มน้ํามันหยุดชะงัก คาดไม่เกิน 3 วัน ระบายสต๊อกได้ทุกโรงงาน!
“สุริยะ” สั่งการอุตสาหกรรมจังหวัด (อสจ.) ส่งวิศวกรลงพื้นที่ 12 จังหวัดภาคใต้ช่วยเหลือให้โรงงาน สกัดน้ำมันปาล์มที่ประสบปัญหาเครื่องจักรหยุดชะงักให้สามารถกลับมาเดินเครื่องทั้งหมดเร็วที่สุด โดยคาดโรงงานจะระบายสต๊อกผลปาล์มที่ค้าง-ติดคิวได้ทุกโรงงาน
“สุริยะ” สั่งการอุตสาหกรรมจังหวัด (อสจ.) ส่งวิศวกรลงพื้นที่ 12 จังหวัดภาคใต้ช่วยเหลือให้โรงงาน สกัดน้ำมันปาล์มที่ประสบปัญหาเครื่องจักรหยุดชะงักให้สามารถกลับมาเดินเครื่องทั้งหมดเร็วที่สุด โดยคาดโรงงานจะระบายสต๊อกผลปาล์มที่ค้าง-ติดคิวได้ทุกโรงงานภายในเวลาอย่างช้าสุดไม่เกิน 3 วัน
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยถึงกรณีสถานการณ์โรงงานสกัด น้ำมันปาล์มและลานเทในหลายจังหวัด หยุดรับซื้อผลปาล์มน้ำมันเป็นการชั่วคราว โดยอ้างเหตุผลการหยุดซ่อม เครื่องจักร ทําให้ผลผลิตตกค้างเป็นจํานวนมาก และราคาผลปาล์มตกต่ำลงอย่างผิดปกติ ว่าได้สั่งการให้ อุตสาหกรรมจังหวัดลงพื้นที่เพื่อสํารวจ ตรวจสอบ และช่วยเหลือโรงงานสกัดน้ำมันปาล์มใน 12 จังหวัดภาคใต้ ได้แก่ จังหวัดกระบี่ ชุมพร ตรัง นครศรีธรรมราช สุราษฎร์ธานี นราธิวาส สงขลา พัทลุง ระนอง พังงา ปัตตานี และสตูล ทั้งนี้ นายณัฐพล รังสิตพล ปลัดกระทรวงอุตสาหกรรม ได้รับข้อสั่งการไปดําเนินการ และได้รับรายงาน ว่าสถานการณ์ราคาผลปาล์มน้ำมันที่ต่ำลง ส่วนหนึ่งมาจากโรงงานสกัดน้ำมันปาล์มจํานวนหนึ่งหยุดดําเนินการ ในช่วงเทศกาลปีใหม่นานกว่าปกติ ส่งผลให้มีผลผลิตปาล์มค้างหรือติดคิวอยู่ที่ลานเทและที่โรงงาน ซึ่งอาจทําให้ผลปาล์มที่ค้างอยู่บางส่วนมีคุณภาพต่ำและมีความเป็นกรดสูง จึงทําให้อาจมีราคาต่ำลง ขณะที่ประเด็นการซ่อม เครื่องจักร จากการตรวจสอบล่าสุด (16 ม.ค.66) พบว่า โรงงานสกัดน้ำมันปาล์มทั้งหมดภาคใต้ จํานวน 83 โรงงาน มีกําลังการผลิตรวม 3,532.80 ตัน/ชั่วโมง พบว่า ภายหลังจากที่ให้มีการขอความร่วมมือให้เปิดดําเนินการ มีเพียงเครือบริษัทเดียวที่มีโรงงานอยู่ทั้งในจังหวัดสุราษฎร์ธานีและนครศรีธรรมราช ยังยืนยันที่จะปิดซ่อมบํารุง เครื่องจักรในช่วงนี้ ส่งผลให้กําลังการผลิตรวมของโรงงานสกัดน้ำมันที่เปิดเดินเครื่องอยู่ 3,487.80 ตัน/ชั่วโมง (ร้อยละ 98.83 )
ปลัดกระทรวงอุตสาหกรรม กล่าวว่า กระทรวงอุตสาหกรรม ตระหนักว่าเรื่องนี้ส่งผลให้เกิดความเดือดร้อนแก่เกษตรกร ผมจึงได้สั่งการให้สํานักงานอุตสาหกรรมจังหวัดในพื้นที่ที่เกี่ยวข้องทั้งหมดจัดส่งวิศวกร ลงพื้นที่เพื่อเร่งช่วยเหลือให้โรงงานที่เครื่องจักรประสบปัญหาให้สามารถดําเนินการได้ทั้งหมดโดยเร็วที่สุด รวมทั้ง กําชับโรงงานว่าหากมีแผนซ่อมบํารุงรักษาเครื่องจักรก็ขอให้เลื่อนแผนการบํารุงรักษาออกไปก่อน เพื่อบรรเทาผลกระทบที่เกิดขึ้นกับเกษตรกร สําหรับความสามารถการจัดการผลปาล์มที่ค้างหรือติดคิว จากการหารือระหว่าง สํานักงานอุตสาหกรรมจังหวัดกับโรงงานสกัดน้ำมันปาล์มล่าสุด (17 มกราคม 2566) พบว่า โรงงานมีความสามารถ ระบายสต๊อกผลปาล์มที่ค้างหรือติดคิวได้ทุกโรงงาน โดยคาดว่าจะใช้เวลาดําเนินการอย่างช้าสุดไม่เกิน 3 วัน
“ผมขอความร่วมมือผู้ที่มีส่วนเกี่ยวข้องตลอดห่วงโซ่การผลิตตั้งแต่การปลูก การแปรรูป และการตลาดซึ่งช่วงนี้เกษตรกรเดือดร้อน ถ้าผู้ที่เกี่ยวข้องทั้งในส่วนของภาครัฐ ผู้ประกอบการ สามารถช่วยกันได้ก็ขอให้ช่วยพี่น้องเกษตรกรชาวสวนปาล์มภาคใต้ด้วยกัน” นายณัฐพล กล่าวปิดท้าย
วันศุกร์ที่ 20 มกราคม 2566
บขส. ฉลองเทศกาลตรุษจีน แจกคะแนนสะสมคูณ 2 ให้ลูกค้าสมาชิก บขส.Card เมื่อจองตั๋วเดินทางระหว่างวันที่ 20 - 25 มกราคม 2566 รีบจองเลยทาง Application E-Ticket, Website บขส.
.....
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยว่า บขส. ขอร่วมฉลองเทศกาลตรุษจีน โดยการมอบคะแนนสะสมคูณ 2 ให้กับสมาชิก บขส.Card ที่จองตั๋วผ่านระบบออนไลน์ทาง Application : E-Ticket หรือ https://tcl99web.transport.co.th/Home เพื่อเดินทางในระหว่างวันที่ 20 - 25 มกราคม 2566 โดยสมาชิก บขส.Card ยังจะได้รับสิทธิ์ส่วนลดค่าโดยสาร 5% (ไม่รวมค่าธรรมเนียม) ทุกที่นั่ง ผู้โดยสารสามารถสมัครสมาชิก บขส. Card ได้ โดยไม่เสียค่าธรรมเนียมผ่านทาง Application : E-Ticket และ Website : www.transport.co.th สอบถามข้อมูลเพิ่มเติม โทร. Call Center 1490 เรียก บขส.
กรรมการผู้จัดการใหญ่ บขส. กล่าวด้วยว่า ในสัปดาห์นี้ (ระหว่างวันที่ 16 - 19 มกราคม 2566) มีประชาชนและนักท่องเที่ยวเดินทางด้วยรถโดยสารสาธารณะ (รถ บขส. รถร่วม และรถตู้) ใช้บริการ ไป-กลับ ประมาณวันละ 50,000 คน ใช้รถโดยสารประมาณวันละ 5,000 เที่ยว และเพื่อให้การอำนวยความสะดวกประชาชนเดินทางเป็นไปด้วยความเรียบร้อย ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม บขส. ได้มีการปรับตารางการเดินรถให้สอดคล้องกับสถานการณ์ปัจจุบัน โดยเปิดให้บริการในเส้นทาง ภาคตะวันออกเฉียงเหนือและตะวันออก จำนวน 21 เส้นทาง 33 เที่ยววิ่ง, เส้นทางภาคเหนือ จำนวน 19 เส้นทาง 58 เที่ยววิ่ง และเส้นทางภาคใต้ จำนวน 16 เส้นทาง 43 เที่ยววิ่ง รวม 56 เส้นทาง 134 เที่ยววิ่ง ทั้งนี้ สามารถตรวจสอบตารางการเดินรถและจองตั๋วโดยสาร บขส. ผ่านช่องทางออนไลน์ Application E-Ticket , https://tcl99web.transport.co.th/Home หรือที่เคาน์เตอร์เซอร์วิส, ตัวแทนจำหน่ายตั๋ว บขส. และช่องจำหน่ายตั๋วของ บขส. ณ สถานีเดินรถทั่วประเทศ
ส่วนด้านความปลอดภัย บขส. ได้มีการกำชับให้รถ บขส. และรถร่วม บขส. ปฏิบัติตามมาตรการป้องกันการแพร่ระบาดของโรคติดเชื้อไวรัส COVID-19 รวมถึงเข้มงวดในการตรวจสอบความพร้อมของพนักงานขับรถ และรถโดยสาร ก่อนออกเดินทางและให้ปฎิบัติตามระเบียบของ บขม. อย่างเคร่งครัดอ
วันศุกร์ที่ 20 มกราคม 2566
20/01/2566
รัฐบาลห่วงใยพี่น้องประชาชาชน ขอให้ประกอบพิธีในเทศกาลตรุษจีนด้วยความระมัดระวัง ดูแลความเรียบร้อยกรณีจุดธูป เทียน เผากระดาษเงิน กระดาษทอง จุดประทัด ลดความเสี่ยงสาเหตุเพลิงไหม้
รัฐบาลห่วงใยพี่น้องประชาชาชน ขอให้ประกอบพิธีในเทศกาลตรุษจีนด้วยความระมัดระวัง ดูแลความเรียบร้อยกรณีจุดธูป เทียน เผากระดาษเงิน กระดาษทอง จุดประทัด ลดความเสี่ยงสาเหตุเพลิงไหม้ ย้ำเมื่อพบเหตุเร่งแจ้งสายด่วน 199 ทันที
วันที่ 20 มกราคม 2566 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า เนื่องด้วยขณะนี้อยู่ในช่วงเทศกาลตรุษจีน โดยเริ่มจากวันนี้(20 ม.ค.) ที่เป็นวันจ่าย ต่อเนื่องด้วยวันไหว้และวันเที่ยวในวันที่ 21-22 ม.ค.ตามลำดับ ซึ่งในช่วงเวลานี้พี่น้องชาวไทยเชื้อสายจีนจะประกอบพิธีต่างๆ ตามประเพณีที่อาจมีความเสี่ยงต่อการเกิดเพลิงไหม้ อาทิ การจุดธูป เทียน เพื่อไหว้สิ่งศักดิ์สิทธิ์ การเผากระดาษเงิน กระดาษทอง หรือการจุดประทัด จึงขอให้ประกอบพิธีกรรมต่างๆ ด้วยความระมัดระวัง
ประกอบกับระยะนี้ยังอยู่ในช่วงฤดูหนาว ที่อากาศแห้งที่เอื้อให้วัสดุต่างๆ ติดไฟง่าย ดังนั้นจึงขอให้ประชาชนปฏิบัติตามแนวทางป้องกันเพลิงไหม้โดยเคร่งครัด อาทิ การจุดธูปเทียนบูชาสิ่งศักดิ์สิทธิ์ การไหว้เจ้า การเผากระดาษเงิน กระดาษทอง ต้องมีภาชนะที่ไม่ติดไฟและแข็งแรงรองรับ การจุดประทัดต้องจุดในที่โล่ง การเผากระดาษเงิน กระดาษทอง ต้องอยู่ในลักษณะที่ไฟดับสนิทแล้วก่อนเข้านอนหรือออกนอกเคหสถาน
มีการตรวจสอบสายไฟและปลั๊กไฟ รวมทั้งอุปกรณ์ไฟฟ้าภายในบ้านให้อยู่ในสภาพสมบูรณ์ หากชำรุดต้องซ่อมทันที ควรปิดสวิตซ์และดึงปลั๊กเครื่องใช้ไฟฟ้าออกทุกครั้งเมื่อไม่ได้ใช้งาน ปิดวาล์วแก๊สและถังแก๊สให้เรียบร้อย หลังจากประกอบอาหารเสร็จแล้ว จัดหาอุปกรณ์ป้องกันอัคคีภัยหรือเครื่องดับพลิงไว้ประจำบ้าน ศึกษาวิธีการใช้และถ่ายทอดให้ผู้พักอาศัยใช้อุปกรณ์ได้อย่างถูกต้อง รวมถึงต้องตรวจสอบและบำรุงรักษาให้พร้อมใช้งาน
นอกจากนี้ ในช่วงเทศกาลตรุษจีนสถานประกอบการบางแห่งอาจหยุดทำการติดต่อกันหลายวันขอให้มีการตรวจสอบอุปกรณ์ หรือระบบป้องกันอัคคีภัย เช่น เครื่องดับเพลิงยกหิ้ว และสัญญาณเตือนภัย ให้อยู่ในสภาพที่พร้อมใช้งาน รวมทั้งกำชับเจ้าหน้าที่รักษาความปลอดภัยตรวจตราดูแลอาคารสถานที่ ตลอด 24 ชั่วโมง
ทั้งนี้ เมื่อพบเห็นการเกิดเพลิงไหม้ให้แจ้งสายด่วน 199 ทันที โดยหากประชาชนอยู่ในสถานที่เกิดเหตุ กรณีที่เกิดไฟลุกลามให้รีบออกจากที่เกิดเหตุเพื่อความปลอดภัยในชีวิต
วันศุกร์ที่ 20 มกราคม 2566
20/01/2566
รมว.เฮ้ง สั่งปูพรมตรวจสอบต่างชาติแย่งอาชีพคนไทย ทั่วประเทศ!
กรมการจัดหางาน รับข้อสั่งการ รมว.สุชาติ ลุยตรวจต่างชาติแย่งอาชีพคนไทย เป้าหมายแรกเมืองท่องเที่ยว กรุงเทพฯ ภูเก็ต สมุย พัทยา ก่อนปูพรมตรวจทั่วประเทศ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า จากกรณีผู้ประกอบการธุรกิจร้านอาหารคนไทย ร้องเรียนให้ตรวจสอบคนต่างชาติที่สงสัยว่าเข้ามาประกอบธุรกิจแบบไม่ถูกกฎหมาย ใช้นอมินีคนไทยจดทะเบียนตั้งบริษัทแย่งอาชีพคนไทย และจ้างลูกจ้างชาวต่างชาติเป็นพนักงาน นั้น ตนรับทราบเรื่องแล้วไม่ได้นิ่งนอนใจ ได้สั่งการกรมการจัดหางานบูรณาการร่วมกับหน่วยงานที่เกี่ยวข้อง ลงพื้นที่ตรวจสอบทั่วประเทศ โดยเฉพาะในเมืองท่องเที่ยวหลัก ทั้งกรุงเทพมหานคร ภูเก็ต สมุย พัทยา ที่เป็นแหล่งประกอบอาชีพของคนไทย ซึ่งหากตรวจสอบพบมีความผิดจะดำเนินคดีตามพระราชกำหนดการบริหารจัดการการทำงานของคนต่างด้าว พ.ศ. 2560 และที่แก้ไขเพิ่มเติม โดยไม่มีข้อยกเว้น
“ขอเตือนว่ากระทรวงแรงงานเอาจริงเอาจังกับการบังคับใช้กฎหมาย โดยเฉพาะกรณีคนต่างชาติแย่งอาชีพคนไทย โดยปีงบประมาณ พ.ศ. 2566 มีการตรวจสอบนายจ้าง/สถานประกอบการแล้ว จำนวน 9,883 แห่ง ดำเนินคดี 355 แห่ง และตรวจสอบคนต่างชาติ จำนวน 153,882 คน ดำเนินคดี 795 คน ในจำนวนนี้เป็นคนต่างชาติที่แย่งอาชีพคนไทย จำนวน 386 คน” รมว.แรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานรับข้อสั่งการรัฐมนตรีว่าการกระทรวงแรงงาน มอบหมายสำนักงานจัดหางานกรุงเทพมหานครพื้นที่ 1 – 10 และสำนักงานจัดหางานจังหวัดทั่วประเทศ และเจ้าหน้าที่ชุดเฉพาะกิจฯ ลงพื้นที่ตรวจสอบและบังคับใช้กฎหมายอย่างเข้มข้น โดยมีแนวทางจะบูรณาการร่วมกับสำนักงานตรวจคนเข้าเมือง ตำรวจท่องเที่ยว สันติบาล ตำรวจในพื้นที่
กรมพัฒนาธุรกิจการค้า และกรมสรรพากร เพื่อตรวจสอบและดำเนินคดีตามกฎหมายที่เกี่ยวข้อง ในส่วนของกรมการจัดหางานจะดำเนินคดีคนต่างชาติที่ทำงานโดยไม่มีใบอนุญาตทำงานหรือทำงานนอกเหนือจากที่มีสิทธิจะทำได้ ซึ่งมีโทษปรับตั้งแต่ 5,000 – 50,000 บาท และนายจ้าง/สถานประกอบการ ที่รับคนต่างชาติที่ไม่มีใบอนุญาตทำงานเข้าทำงาน หรือให้คนต่างชาติทำงานนอกเหนือจากที่มีสิทธิ ซึ่งมีโทษปรับตั้งแต่ 10,000 – 100,000 บาท ต่อคนต่างชาติที่จ้างหนึ่งคน หากกระทำผิดซ้ำต้องระวางโทษจำคุกไม่เกิน 1 ปี หรือปรับตั้งแต่ 50,000 – 200,000 บาท ต่อคนต่างชาติที่จ้างหนึ่งคน และห้ามจ้างคนต่างชาติทำงานเป็นเวลา 3 ปี
“ทั้งนี้ ผู้ที่พบเห็นการจ้างคนต่างชาติทำงานโดยผิดกฎหมาย สามารถแจ้งเบาะแสหรือร้องทุกข์ได้ที่ กองทะเบียนจัดหางานกลางและคุ้มครองคนหางาน กรมการจัดหางาน อาคารกระทรวงแรงงานชั้น 4 โทร. 02 354 1729 หรือ สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1-10 หรือ ที่สายด่วนกระทรวงแรงงาน โทร.1506 กด 2 กรมการจัดหางาน หรือสายด่วน 1694 กรมการจัดหางาน” อธิบดีกรมการจัดหางาน กล่าว
วันศุกร์ที่ 20 มกราคม 2566
ปลัดดีอีเอส หารือ เอกอัครราชทูตสหราชอาณาจักรประจำประเทศไทย ผลักดันความร่วมมือเศรษฐกิจและสังคมดิจิทัลระหว่างกัน
ปลัดดีอีเอส หารือ เอกอัครราชทูตสหราชอาณาจักรประจำประเทศไทย ผลักดันความร่วมมือเศรษฐกิจและสังคมดิจิทัลระหว่างกัน
วันนี้ (20 ม.ค.66) ศ.พิเศษ วิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม ให้การต้อนรับ นายมาร์ก กุดดิง เอกอัครราชทูตสหราชอาณาจักรประจำประเทศไทย ในโอกาสหารือความร่วมมือทวิภาคีในสาขาเศรษฐกิจและสังคมดิจิทัล โดยประเด็นความร่วมมือสำคัญที่ถูกหยิบยกระหว่างการหารือ ได้แก่ เศรษฐกิจและการค้าดิจิทัล การรู้เท่าทันดิจิทัล โครงสร้างพื้นฐานดิจิทัลโดยเฉพาะการพัฒนากรอบกฎหมายด้านดิจิทัล ข้อมูลเปิด และการระบุตัวตนดิจิทัล นอกจากนี้ ทั้งสองฝ่ายได้แลกเปลี่ยนข้อมูลความร่วมมือที่กำลังดำเนินการร่วมกันอยู่ในปัจจุบัน รวมถึงกิจกรรมที่กำลังจะเกิดขึ้นในห้วงเวลานี้ โดยมี นายณัฐพล ณัฏฐสมบูรณ์ รองปลัดกระทรวงดิจิทัลเพื่อเศรษฐกิจและสังคม (ดีอีเอส) และคณะผู้แทนหน่วยงาน ร่วมให้การต้อนรับ ณ ห้องรับรอง ชั้น 8 สป.ดศ.
__________________
วันศุกร์ที่ 20 มกราคม 2566
20/01/2566
รองนายกฯ อนุทิน เป็นผู้แทนประเทศไทยลงนามความร่วมมือกับสหราชอาณาจักรพัฒนาด้านจีโนมิกส์ พุ่งเป้าวิจัยกลุ่มโรควินิจฉัยยาก มะเร็ง โรคติดเชื้อ สนับสนุนการให้บริการ
รองนายกฯ อนุทิน เป็นผู้แทนประเทศไทยลงนามความร่วมมือกับสหราชอาณาจักรพัฒนาด้านจีโนมิกส์ พุ่งเป้าวิจัยกลุ่มโรควินิจฉัยยาก มะเร็ง โรคติดเชื้อ สนับสนุนการให้บริการและส่งเสริมเป้าหมายศูนย์กลางทางการแพทย์ของไทย
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า เมื่อวันที่ 19 ม.ค. 66 เวลา 15.30 น. ตามเวลาท้องถิ่น กรุงลอนดอน สหราชอาณาจักร นายอนุทิน ชาญวีรกูล รองนายกรัฐมนตรีและรมว.สาธารณสุข ได้เป็นผู้แทนประเทศไทยในการลงนามบันทึกความเข้าใจ (MOU) ระหว่างสถาบันวิจัยระบบสาธารณสุข (สวรส.) ประเทศไทยและกระทรวงสาธารณสุขและการดูแลทางสังคม แห่งสหราชอาณาจักรบริเตนใหญ่และไอร์แลนด์เหนือว่าด้วยความร่วมมือด้านจีโนมิกส์ ซึ่งในการนี้ Lord Nick Markham CBE รมช.สาธารณสุขและการดูแลทางสังคม ได้เป็นผู้แทนลงนามในฝ่ายของสหราชอาณาจักร
ทั้งนี้ การลงนามได้มีขึ้นที่กระทรวงสาธารณสุขและการดูแลสังคม สหราชอาณาจักร โดยมีผู้บริหารจากหน่วยงานที่เกี่ยวข้องของทั้ง 2 ประเทศเข้าร่วม ฝ่ายไทยมีผู้เข้าร่วม อาทิ นพ.โอภาส การย์กวินพงศ์ ปลัดกระทรวงสาธารณสุข นายธานี ทองภักดี เอกอัครราชทูต ณ กรุงลอนดอน นพ.ณรงค์ อภิกุลวณิช รองปลัดกระทรวงสาธารณสุข นพ.ศุภกิจ ศิริลักษณ์ อธิบดีกรมวิทยาศาสตร์การแพทย์ นพ.จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) และ นพ.นพพร ชื่นกลิ่น ผู้อำนวยการสถาบันวิจัยระบบสาธารณสุข (สวรส) ทางด้านสหราชอาณาจักรมีผู้เข้าร่วม อาทิ ผู้แทนจากกระทรวงสาธารณสุขและการดูแลทางสังคม, National health services (NHS), Genomics England, National health services (NHS),UK Health Security agency, และหน่วยงานวิจัยที่เกี่ยวข้อง
นายอนุทิน กล่าวว่า MOU ฉบับนี้เป็นจุดเริ่มต้นสำคัญสำหรับความร่วมมือด้านจีโนมิกส์ทางการแพทย์ระหว่างไทยและสหราชอาณาจักร ซึ่งภายใต้ความร่วมมือจะมุ่งให้ความสำคัญกับการวิจัยโรคหายาก มะเร็ง เภสัชพันธุศาสตร์ โรคไม่ติดต่อ และโรคติดเชื้อ
สำหรับรูปแบบของความร่วมมือ ทั้ง 2 ประเทศจะร่วมแลกเปลี่ยนข้อมูล องค์ความรู้และเทคโนโลยี ผู้เชี่ยวชาญและผู้แทนในการศึกษาดูงาน การประชุมเกี่ยวเนื่องที่สำคัญ การอบรม และจัดทำโครงการต่างๆ เพื่อการพัฒนาระบบบริการทางการแพทย์ด้านจีโนมิกส์ และการพัฒนาฐานข้อมูลพันธุกรรมของประเทศ
“ความร่วมมือของ 2 ประเทศ จะนำไปสู่การหาทางออกสำหรับความท้าทายทางสุขภาพที่กำลังเป็นประเด็นเร่งด่วน ด้วยเป้าหมายในการใช้จีโนมิกส์วินิจฉัยผู้ป่วย เพื่อให้เกิดการค้นพบวิทยาศาสตร์ทางการแพทย์ใหม่ ๆ เพื่อสนับสนุนการพัฒนาบริการด้านจีโนมิกส์ในประเทศไทย ซึ่งจะส่งเสริมเป้าหมายที่ไทยกำลังขับเคลื่อนไปสู่การเป็นศูนย์กลางทางการแพทย์ที่สำคัญของโลกด้วย”นายอนุทิน กล่าว
น.ส.ไตรศุลี กล่าวว่า ภายหลังการลงนามผู้บริหารจากไทยและสหราชอาณาจักร ยังได้หารือในประเด็นทางการแพทย์และการวิจัยที่อาจขยายความร่วมมือไปสู่ความร่วมมือทางสาธารณสุขในมิติอื่นๆ ระหว่าง 2 ประเทศ อาทิ Health innovations, หลักประกันสุขภาพถ้วนหน้า ตลอดจนความร่วมมือระหว่างสหราชอาณาจักรกับอาเซียนโดยจะมีไทยเป็นประเทศนำร่อง
ทั้งนี้ การศึกษาวิจัยเกี่ยวกับจีโนมิกส์ คือการค้นคว้าหากลุ่มยีนหรือพันธุกรรมของเซลล์สิ่งมีชีวิต เพื่อหารูปแบบการทำงานของยีน ความสัมพันธ์ของยีนกับสิ่งแวดล้อมในลักษณะต่างๆ ซึ่งปัจจุบันทางการแพทย์ได้ให้ความสนใจต่อการวิจัยเกี่ยวกับการแสดงออกของยีนที่มีผลต่อการก่อโรคต่างๆ โดยเฉพาะโรคหายาก โรคมะเร็งและโรคติดเชื้อ เพื่อนำไปสู่การวินิจฉัยและการรักษาโรคที่แม่นยำ
วันศุกร์ที่ 20 มกราคม 2566
กระทรวงดิจิทัลฯ แจง ปัญหาเว็บพนัน ไม่นอนใจ ปิดกั้น ปราบปรามต่อเนื่อง
กระทรวงดิจิทัลฯ แจง ปัญหาเว็บพนัน ไม่นอนใจ ปิดกั้น ปราบปรามต่อเนื่อง
นายเวทางค์ พ่วงทรัพย์ รองปลัดกระทรวงดิจทัลเพื่อเศรษฐกิจและสังคม (ดีอีเอส) ในฐานะโฆษกกระทรวงฯ เปิดเผยว่า ตามที่เป็นข่าวในโซเชียลมีเดีย เรื่อง เว็บพนัน macau888 ขอชี้แจงว่า กระทรวงดีอีเอส ได้ดำเนินการปิดกั้นเว็บพนันอย่างต่อเนื่อง โดยได้ร่วมกับสำนักงานตำรวจแห่งชาติ และหน่วยงานที่เกี่ยวข้องปิดกั้นเว็บพนันที่เกี่ยวข้องกับ macau888 ตามคำสั่งศาลแล้ว 7 URLs และอยู่ดำเนินการขอคำสั่งศาลปิดกั้นเว็บพนันที่เกี่ยวข้องกับ macau888 อีก 13 URLs
อย่างไรก็ตาม หลังจากแจ้งให้ผู้ให้บริการอินเทอร์เน็ตปิดกั้นเว็บพนันตามคำสั่งศาลแล้ว พบว่า เจ้าของเว็บมีการเปิดเว็บหรือเปลี่ยน URL ขึ้นมาใหม่ เช่น Macau8882 โดยมีการเพิ่มเลข 2 หรือใช้ชื่ออื่นใกล้เคียง ซึ่งทางทีมงานมีการเฝ้าระวังติดตาม และประสานงานกับเจ้าหน้าที่ตำรวจในการบังคับใช้กฎหมายปิดกั้น และดำเนินคดีต่อไป
สำหรับปัญหาเว็บพนัน ดีอีเอส ได้ประสานกับสำนักงานตำรวจแห่งชาติ เพื่อดำเนินคดี จับกุม สอบสวน โดยมีสถิติการดำเนินคดีที่สำคัญในปี 2565 (1 ม.ค. – 31 ธ.ค. 2565) ดำเนินคดีจำนวน 318 คดี จับกุมผู้ต้องหาจำนวน 461 ราย และ ดศ. ได้ขอคำสั่งศาลเพื่อปิดกั้นเว็บพนันไปแล้วจำนวน 1,830 URLs
ทั้งนี้ ดีอีเอส มีนโยบายให้เร่งดำเนินการปิดกั้นเว็บพนันอย่างต่อเนื่อง เพราะเป็นแหล่งอบายมุขที่สร้างความเสียหายให้กับพี่น้องประชาชน และอาจเป็นแหล่งที่เก็บข้อมูลไว้ใช้สำหรับการกระทำความผิดอื่นๆ อีก เช่น แก๊งหลอกเอาข้อมูลบัญชีธนาคาร แก๊งหลอกให้เงินกู้ หรือแก๊งคอลเซนเตอร์ จึงจำเป็นต้องจัดการให้เด็ดขาด
รองปลัดกระทรวงฯ กล่าวในตอนท้ายว่า “ขอเตือนเยาวชนอย่าเข้าไปเล่นเว็บพนัน เพราะอาจถูกหลอกลวงขโมยข้อมูลสำคัญ หรือหลอกให้โหลดแอปดูดเงินมาติดตั้งในเครื่อง นอกจากมีส่วนสนับสนุนการกระทำที่ผิดกฎหมายแล้ว ท่านเองอาจเสียทรัพย์หรือถูกขโมยข้อมูลส่วนบุคคลไปใช้ทำผิดกฎหมาย สร้างความเสียหายให้กับตนเองและครอบครัว และขอเน้นย้ำว่า ดีอีเอส มีการปราบปรามเว็บพนันต่อเนื่อง เพื่อตัดวงจรอาชญากรรมออนไลน์ไม่ให้เกิดความเสียหายต่อไป”
สำหรับประชาชน หรือผู้ที่มีข้อมูลเว็บพนันออนไลน์ สามารถแจ้ง กับกระทรวงดิจิทัลฯ ได้ที่ 1212 หรือ https://facebook.com/DESMonitor เพจอาสาจับตาออนไลน์
__________________
วันศุกร์ที่ 20 มกราคม 2566
กรมทางหลวงชนบท สร้างและขยายถนนสาย ปน.3057 จังหวัดปัตตานี เสร็จสมบูรณ์
พัฒนาโครงข่ายคมนาคมชายแดนใต้ พร้อมยกระดับคุณภาพชีวิตที่ดีให้กับประชาชน ตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม โดยแขวงทางหลวงชนบทปัตตานี ดำเนินการก่อสร้างถนนทางหลวงชนบทสาย ปน.3057 แยก ทล.410 - บ้านดูวา อำเภอมายอ จังหวัดปัตตานี เนื่องจากถนนสายดังกล่าวเป็นเส้นทางลัดเชื่อมต่อไปยังอำเภอปะนาเระ จังหวัดปัตตานีและยะลา อีกทั้งเป็นเส้นทางตัดผ่าน ทล.4061 และ ทล.4092 จึงทำให้มีปริมาณการจราจรมากขึ้นในทุก ๆ ปี ทั้งนี้ เพื่อรองรับปริมาณการจราจร และเพิ่มประสิทธิภาพการคมนาคมในชายแดนใต้ให้ได้รับความสะดวก รวดเร็ว ปลอดภัย ตลอดจนยกระดับคุณภาพชีวิตให้กับประชาชนในพื้นที่ ทช. จึงได้ดำเนินการปรับปรุงขยายความกว้างถนน จาก 8 เมตร เป็น 12 เมตร โดยมีลักษณะการก่อสร้างเป็นถนนลาดยางแอสฟัลท์ติกคอนกรีต ขนาด 2 ช่องจราจร กว้าง 7 เมตร ไหล่ทางข้างละ 2.5 เมตร พร้อมติดตั้งเครื่องหมายจราจรและอุปกรณ์อำนวยความปลอดภัย ตั้งแต่ช่วง กม. ที่ 21+130 - 24+430 รวมระยะทาง 3.3 กิโลเมตร ใช้งบประมาณในการก่อสร้าง 50 ล้านบาท ปัจจุบันได้ดำเนินการเสร็จสมบูรณ์ พร้อมเปิดให้ประชาชนใช้สัญจรได้เรียบร้อยแล้ว
วันศุกร์ที่ 20 มกราคม 2566
20/01/2566
ปลัดฯ ณัฐพล นั่งหัวโต๊ะ เฟ้นหาดาวเด่นข้าราชการสำนักงานปลัดกระทรวงอุตสาหกรรม ประจำปี 2565
ดร.ณัฐพล รังสิตพล ปลัดกระทรวงอุตสาหกรรม เป็นประธานการประชุมคณะกรรมการพิจารณาคัดเลือกข้าราชการพลเรือนดีเด่น ครั้งที่ 1/2566 ของสำนักงานปลัดกระทรวงอุตสาหกรรม
เมื่อวันที่ 18 มกราคม 2566 ดร.ณัฐพล รังสิตพล ปลัดกระทรวงอุตสาหกรรม เป็นประธานการประชุมคณะกรรมการพิจารณาคัดเลือกข้าราชการพลเรือนดีเด่น ครั้งที่ 1/2566 ของสำนักงานปลัดกระทรวงอุตสาหกรรม เพื่อพิจารณาคัดเลือกข้าราชการพลเรือนดีเด่น ประจำปี พ.ศ. 2565 โดยในปีนี้ได้มีการปรับปรุงหลักเกณฑ์และวิธีการคัดเลือกข้าราชการพลเรือนดีเด่น เพื่อให้ได้ผู้ที่มีความเหมาะสม คนเก่ง คนดี ควรค่าสมกับเป็นข้าราชการพลเรือนดีเด่นของกระทรวงอุตสาหกรรม นอกจากนี้ ยังเตรียมพิจารณาเฟ้นหาข้าราชการและพนักงานที่มีผลงานดีเด่น ภายใต้แนวนโยบาย MIND ใช้ “หัว และ ใจ ปั้นอุตสาหกรรมคู่ชุมชน” โดยผู้ได้รับรางวัลต้องมีคุณสมบัติในการปฏิบัติงานในหน้าที่อย่างเต็มประสิทธิภาพเป็นอันดับแรก มีความทุ่มเท เสียสละ การคำนึกถึงประโยชน์ของส่วนราชการ ผู้ประกอบการ และประชาชน มุ่งเน้นการสร้างคุณค่าและคุณภาพของแต่ละส่วนราชการเป็นสำคัญ ทั้งนี้ ผู้ที่ได้รับการคัดเลือกเป็นข้าราชการพลเรือนดีเด่นจะได้รับรางวัลเข็มเชิดชูเกียรติ (ครุฑทองคำ) เกียรติบัตรยกย่องเชิดชูเกียรติ และได้รับการบันทึกประวัติในหนังสือที่ระลึกข้าราชการพลเรือนดีเด่น พร้อมเข้ารับมอบรางวัลในวันข้าราชการพลเรือน ซึ่งตรงกับวันที่ 1 เมษายน ของทุกปี
การประชุมดังกล่าว มีนางสาวณัฏฐิญา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม และคณะกรรมการฯ เข้าร่วมการประชุม ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม
วันศุกร์ที่ 20 มกราคม 2566
20/01/2566
รมว.คลังชูโมเดลท่องเที่ยวไทยบนเวที World Economic Forum (WEF) หนุนเมืองรอง กระจายรายได้ชุมชน ดันยุทธศาสตร์ 5 F ดึงดูดนักท่องเที่ยว พร้อมพัฒนาโครงสร้างพื้นฐาน
รมว.คลังชูโมเดลท่องเที่ยวไทยบนเวที World Economic Forum (WEF) หนุนเมืองรอง กระจายรายได้ชุมชน ดันยุทธศาสตร์ 5 F ดึงดูดนักท่องเที่ยว พร้อมพัฒนาโครงสร้างพื้นฐาน รองรับอุตสาหกรรมท่องเที่ยวสอดรับนโยบาย'พล.อ.ประยุทธ์'ฟื้นฟูเศรษฐกิจยั่งยืน
วันที่ 20 มกราคม 2566 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า เมื่อวันที่ 17 มกราคม 2566 ที่ผ่านมา ในการประชุม World Economic Forum (WEF) ประจำปี 2566 ณ เมืองดาวอส สมาพันธรัฐสวิส นายอาคม เติมพิทยาไพสิฐ รัฐมนตรีว่าการกระทรวงการคลัง ได้เข้าร่วมการเสวนา ในฐานะผู้เสวนาหลักภายใต้หัวข้อ “การพัฒนาการท่องเที่ยวเพื่อฟื้นฟูเศรษฐกิจ และรองรับการเปลี่ยนแปลงของโลก” เพื่อแลกเปลี่ยนความเห็นเกี่ยวกับการอำนวยความสะดวก และส่งเสริมการทำงานร่วมกัน ระหว่างภาครัฐและภาคเอกชน โดยเฉพาะในธุรกิจการบินและการท่องเที่ยว ดำเนินรายการโดยนาย Richard Quest สื่อมวลชนจากสำนักข่าว CNN ท่ามกลางความสนใจของผู้ร่วมเสวนาเป็นอย่างมาก
น.ส.ทิพานัน กล่าวว่า โดยรัฐมนตรีว่าการกระทรวงการคลัง ได้ให้มุมมองเกี่ยวกับสถานการณ์ของไทยต่อการเปิดรับนักท่องเที่ยว ในช่วงการแพร่ระบาดของโรคโควิด-19 ควบคู่ไปกับการปฏิบัติตามมาตรการสาธารณสุข อาทิ การดำเนินการภายใต้ Phuket Sandbox และหลังจากสถานการณ์โควิด-19 คลี่คลาย จำนวนนักท่องเที่ยวได้เพิ่มขึ้นอย่างต่อเนื่อง ไทยมีนโยบายในการสนับสนุนการท่องเที่ยวเมืองรอง เพื่อกระจายรายได้จากการท่องเที่ยวให้เข้าถึงชุมชน และผู้ประกอบการรายย่อย ลดความแออัดของนักท่องเที่ยวในเมืองหลัก รวมถึงสนับสนุนให้นักท่องเที่ยวมีการใช้จ่ายและใช้เวลาในประเทศให้มากขึ้น
ทั้งนี้ไทยได้ใช้ยุทธศาสตร์วัฒนธรรมที่มีคุณภาพ หรือ ซอฟต์พาวเวอร์ 5F (Food, Fashion, Festival, Fighting (Thai Boxing), Film) เพื่อดึงดูดนักท่องเที่ยวไปยังพื้นที่ต่างทั่วประเทศ และเตรียมความพร้อมของโครงสร้างพื้นฐานเพื่อรองรับอุตสาหกรรมท่องเที่ยว นอกจากนี้ ไทยอาจพิจารณาดำเนินมาตรการเพื่อสนับสนุนเชื้อเพลิงอากาศยานแบบยั่งยืน (Sustainable Aviation Fuel) ในอนาคต เพื่อส่งเสริมความยั่งยืนด้านสิ่งแวดล้อมในธุรกิจการบินด้วย
รองโฆษกประจำสำนักนายกรัฐมนตรี กล่าวว่า ถือเป็นเรื่องที่น่ายินดีที่ไทยได้รับความสนใจจากเวทีโลก ในการพัฒนาภาคท่องเที่ยวเพื่อฟื้นฟูเศรษฐกิจ ซึ่งเป็นไปตามนโยบายของพล.อ.ประยุทธ์ จันทร์โอชา นายกรัฐมนตรีที่เดินหน้าส่งเสริมการท่องเที่ยวและผลักดันซอฟต์พาวเวอร์ เพิ่มมูลค่าเศรษฐกิจสร้างสรรค์ เพื่อฟื้นฟูเศรษฐกิจอย่างยั่งยืน
วันศุกร์ที่ 20 มกราคม 2566
กรมการขนส่งทางบก ตรวจเยี่ยมการจัดรถ Shuttle Bus ขององค์การขนส่งมวลชนกรุงเทพ ณ สถานีกลางกรุงเทพอภิวัฒน์เพื่อให้บริการรับส่งผู้โดยสารที่เดินทางโดยรถไฟทางไกล
...
กรมการขนส่งทางบก ตรวจเยี่ยมการจัดรถ Shuttle Bus ขององค์การขนส่งมวลชนกรุงเทพ ณ สถานีกลางกรุงเทพอภิวัฒน์เพื่อให้บริการรับส่งผู้โดยสารที่เดินทางโดยรถไฟทางไกล
วันนี้ (20 ม.ค. 66) เวลาประมาณ 05.30 น.- 7.00 น. อธิบดีกรมการขนส่งทางบก ได้มอบหมายให้นายบัญญัติ คันธา รองอธิบดี (ฝ่ายบริหาร) กรมการขนส่งทางบก กระทรวงคมนาคม และนายปิยะ โยมา ผู้อำนวยการสำนักการขนส่งผู้โดยสาร ไปตรวจเยี่ยมการจัดรถ Shuttle Bus ของ องค์การขนส่งมวลชนกรุงเทพ (ขสมก.) ณ สถานีกลางกรุงเทพอภิวัฒน์ เพื่อให้บริการรับส่งผู้โดยสารที่เดินทางโดยรถไฟทางไกล จากสถานีกลางกรุงเทพอภิวัฒน์ - สถานีหัวลำโพง และจากสถานีหัวลำโพง - สถานีกลางกรุงเทพอภิวัฒน์ โดยมีนางเบญจวรรณ เปี่ยมสุข ผู้ช่วยผู้อำนวยการฝ่ายการเดินรถ 2 องค์การขนส่งมวลชนกรุงเทพ พร้อมคณะให้การต้อนรับ
- การจัดรถให้บริการจากสถานีกลางกรุงเทพอภิวัฒน์ - สถานีหัวลำโพง มี 2 เส้นทางประกอบด้วย 1) เส้นทางด่วน จำนวน 6 -8 คัน และ 2) เส้นทางปกติ จำนวน 10 - 12 คัน รถออกทุก ๆ 30 นาที หรือหากผู้โดยสารเต็มคันรถก่อนก็จะปล่อยรถทันที โดยรถเที่ยวแรกให้บริการตั้งแต่เวลา 04.30 น. และเที่ยวสุดท้าย เวลา 23.00 น.
- ปริมาณผู้โดยสารที่ใช้บริการจะหนาแน่นในช่วงเวลา 04.30 - 06.00 น. หลังจากนั้น จำนวนผู้โดยสารที่เดินทางโดยรถไฟลดน้อยลง และใช้บริการรถ Shuttle Bus น้อยลงตามไปด้วย จากการสอบถามผู้โดยสารส่วนใหญ่จะทราบว่ามีรถ Shuttle Bus ให้บริการฟรีถึงสถานีหัวลำโพง ทั้งนี้ ขสมก. จะรวบรวมสถิติผู้ใช้บริการและส่งข้อมูล ให้ ขบ. ต่อไป
นอกจากนี้ รองอธิบดีกรมการขนส่งทางบกพร้อมคณะ ขสมก. ยังได้ทดลองใช้บริการรถ Shuttle Bus ไปกับผู้โดยสารจากสถานีสถานีกลางกรุงเทพอภิวัฒน์ - สถานีหัวลำโพง (ทางปกติ) ทุกคนมีตั๋วรถไฟ ทั้งตั๋วกระดาษหรือแสดงจากโทรศัพท์ ใช้เวลาเดินทางประมาณ 30 นาที ในเที่ยวที่ไปนี้มีผู้โดยสารลงที่สถานีรถไฟสามเสนประมาณ 30 % ส่วนที่จุดจอด รพ.รามาธิบดี และยมราชไม่มีผู้โดยสารลงและในเที่ยวขากลับใช้ทางด่วนใช้เวลาประมาณ 13 นาที มีผู้โดยสารประมาณ 9 คน การดำเนินการเป็นไปด้วยความเรียบร้อย
วันศุกร์ที่ 20 มกราคม 2566
รมว.ชัยวุฒิ หารือผู้ว่าการธนาคารกลางเมียนมา ส่งเสริมเศรษฐกิจดิจิทัล
รมว.ชัยวุฒิ หารือผู้ว่าการธนาคารกลางเมียนมา ส่งเสริมเศรษฐกิจดิจิทัล
วันนี้ (20 ม.ค.66) นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) และผู้บริหารกระทรวงฯ ให้การต้อนรับนางสาวตาน ตาน สเว ผู้ว่าการธนาคารกลางเมียนมา และคณะผู้แทนจากธนาคารกลางเมียนมาและบริษัท เพย์พลัส จำกัด เพื่อส่งเสริมนโยบายเศรษฐกิจดิจิทัล และอำนวยความสะดวกให้แก่แรงงานเมียนมาในประเทศไทยในการทำธุรกรรมอิเล็กทรอนิกส์ระหว่างประเทศ เนื่องจากปัจจุบันมีแรงงานเมียนมาเข้ามาทำงานในประเทศไทยกว่า 5 ล้านคน ซึ่งกลุ่มแรงงานดังกล่าวมีส่วนสำคัญในการช่วยขับเคลื่อนเศรษฐกิจของไทยให้เติบโตยิ่งขึ้น รวมถึงจะช่วยลดปัญหาแรงงานเมียนมาที่ถูกเอาเปรียบจากกลุ่มคนที่รับส่งเงินข้ามประเทศด้วย ณ ห้องประชุม MDES1 ชั้น 9 กระทรวงดิจิทัลเพื่อเศรษฐกิจและสังคม
___________________
วันศุกร์ที่ 20 มกราคม 2566
20/01/2566
พลเอก ประวิตรฯ รองนายกรัฐมนตรีตรวจเยี่ยมภาคเหนือ ตามติดการพัฒนาแหล่งน้ำและการบริหารจัดการนำ้ภาคเหนือตอนล่างภาพรวม ย้ำเน้นพัฒนาแหล่งน้ำเพิ่มศักยภาพการเกษตรท้องถิ่น
พลเอก ประวิตรฯ รองนายกรัฐมนตรีตรวจเยี่ยมภาคเหนือ ตามติดการพัฒนาแหล่งน้ำและการบริหารจัดการนำ้ภาคเหนือตอนล่างภาพรวม ย้ำเน้นพัฒนาแหล่งน้ำเพิ่มศักยภาพการเกษตรท้องถิ่น
วันนี้ (20 มกราคม 2566) เวลา 10.00 น. พลเอก ประวิตร วงษ์สุวรรณ รองนายกรัฐมนตรี พร้อมรัฐมนตรีช่วยว่าการกระทรวงการคลัง และคณะ เดินทางขึ้นภาคเหนือตอนล่าง จว.พิษณุโลก และ จว. นครสวรรค์ ติดตามการขับเคลื่อนการบริหารจัดการน้ำและการพัฒนาแหล่งน้ำในพื้นที่ภาคเหนือ โดยมี ผวจ.พิษณุโลก และ นครสวรรค์ เลขาธิการสำนักงานทรัพยากรน้ำแห่งชาติ รวมทั้งหัวหน้าส่วนราชการที่เกี่ยวข้องให้การต้อนรับ
โดยรับฟังการบรรยายสรุป ความคืบหน้าการพัฒนาแหล่งน้ำในพื้นที่และการก่อสร้างประตูระบายน้ำ 4 แห่ง คือ ประตูระบายน้ำท่านางาม ท่าแพ บ้านวังจิกและโพธิ์ประทับช้าง ซึ่งเก็บกักน้ำลำน้ำรวมได้กว่า 38 ล้าน ลบม. พื้นที่รับประโยชน์กว่า 2 แสนไร่ พื้นที่รับประโยชน์ทั้ง จว.พิษณุโลก และ จว.พิจิตร ต่อจากนั้นได้ลงตรวจติดตามการก่อสร้างประตูระบายน้ำท่านางงาม อ.บางระกำ เพื่อรองรับพื้นที่ 5 ตำบล 1 อำเภอ พื้นที่รับประโยชน์ 51,375 ไร่ และตรวจพื้นที่ โครงการเขื่อนป้องกันตลิ่งริมแม่น้ำน่านทั้งสองฝั่ง ต.พลายชุมพล อ.เมือง พร้อมพบปะและรับฟังปัญหาประชาชนในพื้นที่ โดยประชาชนในพื้นที่บางระกำ ได้แสดงความขอบคุณ พลเอก ประวิตรฯ ที่ลงมาช่วยแก้ปัญหาผลกระทบจากปัญหาน้ำท่วมและน้ำแล้งอย่างจริงจัง โดยสามารถมีน้ำใช้เพื่อการเกษตรและการดำรงชีพได้อย่างพอเพียงในฤดูแล้ง
พลเอก ประวิตร ฯ ได้กำชับ สทนช.กรมชลประทาน และหน่วยงานในพื้นที่ ประเมินพื้นที่เสี่ยงและเร่งหาแนวทางป้องกันน้ำท่วมจากปัญหาที่ผ่านมาโดยให้แก้ไขทันที ขอให้ความสำคัญเร่งดำเนินการโครงการพัฒนาแหล่งน้ำและพื้นที่หน่วงน้ำในพื้นที่ โดยเฉพาะการก่อสร้างประตูระบายน้ำท่างาม เพื่อกักเก็บน้ำยม และเขื่อนป้องกันตลิ่งริมน้ำน่านให้แล้วเสร็จตามแผนงาน สำหรับรองรับน้ำหลากและสะสมเก็บกักน้ำต้นทุนในฤดูฝน รวมทั้งเก็บกักน้ำใต้ดินในคราวเดียวกัน เพื่อขยายขีดความสามารถจัดสรรกระจายน้ำให้ทั่วถึงในวงกว้าง เพื่อเพิ่มพื้นที่การเกษตรในฤดูแล้ง พร้อมย้ำ ถึงความมุ่งมั่นที่จะขับเคลื่อนการบริหารจัดการน้ำในภาพรวม ตั้งแต่ต้นน้ำ กลางน้ำและปลายน้ำไปพร้อมกัน โดยเฉพาะความเร่งด่วนในการพัฒนาแหล่งน้ำในพื้นที่ เพื่อยกระดับศักยภาพของท้องถิ่นและพัฒนาคุณภาพชีวิตประชาชนในพื้นที่
บ่ายวันเดียวกัน พลเอก ประวิตร ฯ และคณะ ได้เดินทางต่อไป จว.นครสวรรค์ ติดตามการเพิ่มประสิทธิภาพพื้นที่หน่วงน้ำและ การพัฒนาแหล่งเก็บน้ำพื้นที่บึงบอระเพ็ด เพื่อเร่งขยายการกักเก็บน้ำสำรองและกระจายน้ำเพื่อการเกษตร
วันศุกร์ที่ 20 มกราคม 2566
20/01/2566
รัฐบาลชวนโหลดแอป “MOC Agri Mart” ซื้อตรงสินค้าเกษตรจากเกษตรกร ตลอด 24 ชั่วโมง ไม่ผ่านพ่อค้าคนกลาง
รัฐบาลชวนโหลดแอป “MOC Agri Mart” ซื้อตรงสินค้าเกษตรจากเกษตรกร ตลอด 24 ชั่วโมง ไม่ผ่านพ่อค้าคนกลาง
วันที่ 20 มกราคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามนโยบายรัฐบาลที่มุ่งขับเคลื่อนการส่งเสริมธุรกิจออนไลน์แก่ผู้ประกอบการรายย่อยในภาคการเกษตร เพื่อขายสินค้าถึงผู้บริโภคโดยตรงไม่ต้องผ่านพ่อค้าคนกลาง ขณะนี้ กระทรวงพาณิชย์ได้เปิดตัวแพลตฟอร์มเกษตรผลิตพาณิชย์ตลาด ผ่านแอปพลิเคชั่นชื่อ “MOC Agri Mart” สามารถซื้อขายสินค้าได้ตลอด 24 ชั่วโมง และเป็นการเพิ่มทางเลือกให้กับผู้บริโภค มีทั้งผัก ผลไม้ สินค้าเกษตรแปรรูป ผลิตภัณฑ์สมุนไพร เป็นต้น ซึ่งความสำเร็จในครั้งนี้ เกิดขึ้นจากความร่วมมือกันระหว่างกระทรวงพาณิชย์กับกระทรวงเกษตรและสหกรณ์ที่ร่วมกับดำเนินการภายใต้วิสัยทัศน์ “เกษตรผลิต พาณิชย์ตลาด” เพื่อพัฒนาภาคเกษตรไทยไปสู่เป้าหมายของการเป็นศูนย์กลางสินค้าเกษตรและอาหารคุณภาพของโลก
มากไปกว่านั้น แอป MOC Agri Mart นี้ จะเป็นสื่อกลางในการให้ข้อมูลสินค้าเกษตร สินค้าชุมชน เเหล่งท่องเที่ยวเชิงเกษตร เเละข้อมูลอื่นๆ รวมทั้งสนับสนุนให้เกิดการซื้อขายสินค้าเกษตรผ่านช่องทางออนไลน์ จากเกษตรกร ผู้ผลิต เเละผู้ประกอบการไปถึงมือผู้บริโภค โดยผ่านกลไกการทำงานของเซลส์แมนจังหวัด (พาณิชย์จังหวัด) และเซลส์แมนประเทศ (ทูตพาณิชย์) ในการระบายสินค้าเกษตรตามฤดูกาลของแต่ละจังหวัดในลักษณะ Pre-order ให้แก่ผู้บริโภคทั้งในประเทศและต่างประเทศ ซึ่งจะช่วยกระจายสินค้าเกษตรและแก้ไขปัญหาสินค้าเกษตรล้นตลาดในแต่ละฤดูกาลได้อย่างเต็มรูปแบบ
ทั้งนี้ ผู้สนใจสามารถดาวน์โหลดแอป MOC Agri Mart ทั้งระบบปฏิบัติการ Android และ iOS มาใช้งานฟรี! หรือเลือกซื้อสินค้าผ่านเว็บไซต์ www.mocagrimart.com ได้เช่นกัน
วันศุกร์ที่ 20 มกราคม 2566
20/01/2566
รมต.อนุชา ยืนยันรัฐให้ความเป็นธรรมชุมชนชาวเลเกาะหลีเป๊ะ เร่งเดินหน้าติดตามแก้ไขปัญหา
รมต.อนุชา ยืนยันรัฐให้ความเป็นธรรมชุมชนชาวเลเกาะหลีเป๊ะ เร่งเดินหน้าติดตามแก้ไขปัญหา ส่ง "บิ๊กโจ๊ก" ลงพื้นที่ตรวจสอบข้อเท็จจริงก่อนลงดาบข้อพิพาทพื้นที่ปัญหา
วันนี้ (20 มกราคม 2566) เวลา 10.00 น. ณ ห้องประชุม 3 ชั้น 3 สำนักงาน ก.พ (เดิม) ถนนพิษณุโลก นายอนุชา นาคาศัย รัฐมนตรีประจำสำนักนายกรัฐมนตรี ในฐานะประธานคณะอนุกรรมการประสานงานเร่งรัดติดตามการแก้ไขปัญหาของขบวนการประชาชนเพื่อสังคมที่เป็นธรรมเป็นประธานการประชุมหารือการแก้ไขปัญหาข้อเท็จจริงกรณีปัญหาข้อพิพาทในที่ดินที่เกี่ยวข้องกับชุมชนชาวเล เกาะหลีเป๊ะ จังหวัดสตูล ซึ่งสืบเนื่องจากการประชุมคณะกรรมการแก้ไขปัญหาของขบวนการประชาชนเพื่อสังคมที่เป็นธรรม (ขปส.) ครั้งที่ 1/2566 เมื่อวันที่ 18 มกราคม 2566 ที่ผ่านมา โดยการประชุมครั้งนี้มี พล.ต.อ.สุรเชษฐ์ หักพาล รอง ผบ.ตร. นายชาญกฤช เดชวิทักษ์ ผู้ช่วยรัฐมนตรีประจำสำนักนายกรัฐมนตรี นายธัชชญาณ์ณัช เจียรธนัทกานนท์ เลขานุการรัฐมนตรีประจำสำนักนายกรัฐมนตรี นายมงคลชัย สมอุดร รองปลัดสำนักนายกรัฐมนตรี และคณะกรรมการตรวจสอบข้อมูลและข้อเท็จจริงกรณีปัญหาข้อพิพาทในที่ดินที่เกี่ยวข้องกับชุมชนชาวเล เกาะหลีเป๊ะ จังหวัดสตูล เข้าร่วม
ตามที่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยต่อปัญหาความเดือดร้อนของพี่น้องชาวชุมชนหลีเป๊ะ ประกอบกับ พลเอก ประวิตร วงษ์สุวรรณ รองนายกรัฐมนตรี สั่งการให้ นายอนุชา นาคาศัย รัฐมนตรีประจำสำนักนายกรัฐมนตรี เร่งติดตามให้ความช่วยเหลือกรณีข้อพิพาทบนเกาะหลีเป๊ะอย่างเร่งด่วน ซึ่งการประชุมครั้งนี้ถือเป็นครั้งแรกภายหลังจากที่มีการแต่งตั้งคณะกรรมการตรวจสอบข้อมูลและข้อเท็จจริงกรณีปัญหาข้อพิพาทในที่ดินที่เกี่ยวข้องกับชุมชนชาวเล เกาะหลีเป๊ะ จังหวัดสตูล เมื่อวันที่ 29 ธันวาคม 2565 โดยมี พล.ต.อ.สุรเชษฐ์ หักพาล รอง ผบ.ตร. เป็นประธานคณะกรรมการ มีผู้บริหารจากหน่วยงานที่เกี่ยวข้อง อาทิ สำนักนายกรัฐมนตรี สำนักงานตำรวจแห่งชาติ กระทรวงยุติธรรม กระทรวงมหาดไทย กระทรวงทรัพยากรธรรมชาติและสิ่งแวดล้อม และผู้ทรงคุณวุฒิ ร่วมเป็นกรรมการ เพื่อขับเคลื่อนการแก้ไขปัญหาข้อพิพาทดังกล่าวให้สำเร็จลุล่วงอย่างเป็นธรรมและถูกต้องตามกฎระเบียบ ซึ่งที่ประชุมได้รับมอบนโยบายและแนวทางการดำเนินงานจากรัฐมนตรีประจำสำนักนายกรัฐมนตรี และหารือการขับเคลื่อนการดำเนินงานเชิงรุก โดยคณะกรรมการจะมีการลงพื้นที่เพื่อตรวจสอบข้อเท็จจริงการถือครองกรรมสิทธิ์ และการใช้ประโยชน์จากพื้นที่ข้อพิพาทอย่างเร่งด่วน เพื่อนำข้อมูลที่ได้มาติดตามเร่งรัดหน่วยงานที่เกี่ยวข้องต่อไป
รัฐมนตรีประจำสำนักนายกรัฐมนตรี กล่าวว่า จากการศึกษาและตรวจสอบสภาพปัญหา พบว่ามีหลายฝ่ายที่เกี่ยวข้อง จึงต้องมีการหารือและตรวจสอบโดยละเอียด อย่างไรก็ตามขอยืนยันว่ารัฐบาลจะเร่งดำเนินการเรื่องนี้อย่างเป็นธรรม ต้องตรวจสอบที่มาของการถือครองกรรมสิทธิ์บนที่ดินว่าได้มาโดยชอบด้วยกฎหมายหรือไม่ พร้อมขอให้พี่น้องประชาชนชาวหลีเป๊ะมั่นใจ ว่ารัฐบาลจะไม่เอื้อประโยชน์ต่อฝ่ายหนึ่งฝ่ายใดเป็นกรณีพิเศษ โดยจะยึดความถูกต้องตามกฎหมายเป็นหลัก
จากนั้น รัฐมนตรีประจำสำนักนายกรัฐมนตรีและคณะ ได้เดินทางไปพบปะและรับมอบหนังสือจากผู้แทนชุมชนชาวเลหลีเป๊ะ ที่บริเวณโถงแถลงข่าว ชั้น 1 ศูนย์รับเรื่องราวร้องทุกข์ของรัฐบาล 1111 พร้อมให้กำลังใจพี่น้องชาวเล ก่อนเดินทางกลับ
วันพฤหัสบดีที่ 19 มกราคม 2566
รมว.สุชาติ ส่งเลขาเปิด Skill Expo สุดยิ่งใหญ่ที่ขอนแก่น โชว์ทักษะและนวัตกรรมแห่งอนาคต
ก.แรงงาน จัด Skill Expo ที่ขอนแก่น  ภายใต้แนวคิด “สร้าง เสริม เติม ต่อ” โชว์ทักษะ เทคโนโลยีและนวัตกรรม
วันศุกร์ที่ 20 มกราคม 2566
เฉลิมชัย หารือ CEO ตลาดโทโยสุ ศูนย์กลางยักษ์ใหญ่ใจกลางกรุงโตเกียว
เฉลิมชัย หารือ CEO ตลาดโทโยสุ ศูนย์กลางยักษ์ใหญ่ใจกลางกรุงโตเกียว
เตรียมดันสินค้าเกษตร ผลไม้-พืชผักไทย เจาะตลาดแดนอาทิตย์อุทัยในเร็วนี้
เฉลิมชัย หารือ CEO ตลาดโทโยสุ ศูนย์กลางยักษ์ใหญ่ใจกลางกรุงโตเกียว
เตรียมดันสินค้าเกษตร ผลไม้-พืชผักไทย เจาะตลาดแดนอาทิตย์อุทัยในเร็วนี้
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์หารือร่วมกับMr.Tohiyuki Suzuki CEO Tokyo City Seika Co. Ltd.ผู้บริหารตลาดToyosu (โทโยสุ) ซึ่งเป็นตลาดปลาที่มีชื่อเสียงใจกลางกรุงโตเกียวที่ย้ายมาจากสึคิจิพร้อมเตรียมขยายความร่วมมือในการกระกระจายสินค้าเกษตรไทย โดยเฉพาะกลุ่มผลไม้และพืชผักสู่ตลาดโทโยสุในอนาคต
สำหรับตลาดโทโยสุ ของญี่ปุ่น นอกจากมีชื่อเสียงโด่งดังในฐานะศูนย์กลางตลาดปลาและผลิตภัณฑ์ทางทะเลแล้ว ปัจจุบันยังมีกลุ่มสินค้าผักผลไม้ รวมทั้งของชำต่างๆ โดยเป็นตลาดค้าส่งและผลิตผลสำหรับพ่อค้าคนกลาง เป็นศูนย์กลางพบปะระหว่างผู้ประกอบการชาวญี่ปุ่นและต่างประเทศ ซึ่งจุดเด่นของตลาดโทโยสุเน้นให้ความสําคัญกับมาตรฐานความปลอดภัยและความมั่นคงทางอาหาร มีการควบคุมอุณหภูมิที่เหมาะสมกับสินค้าแต่ละชนิด โดยการออกแบบโครงสร้างอาคารให้ง่ายต่อการรักษาความสะอาด มีการรักษาสิ่งแวดล้อมและประหยัดพลังงานโดยการใช้หลอดไฟ LED และพลังงานแสงอาทิตย์ (Solar Energy)และจัดให้มีพื้นที่สีเขียว มากกว่า 30% ของพื้นที่ตลาด รวมถึงระบบการบําบัดน้ำเสียที่มหานครโตเกียวเป็นผู้รับผิดชอบ นอกจากนี้ ยังจัดเส้นทางคมนาคมเพื่ออำนวยความสะดวก และที่สำคัญเป็นแหล่งเชื่อมโยงกระจายสินค้าไปยังตลาดอื่นๆ ในชุมชนและทั่วประเทศญี่ปุ่น
“การหารือร่วมกันในครั้งนี้ ถือเป็นโอกาสอันดีของไทย ในการขยายฐานการตลาดสินค้าเกษตรไทยไปสู่ต่างแดน โดยเฉพาะประเทศญี่ปุ่น ซึ่งมีกลุ่มประชากรจำนวนมากที่ให้ความสำคัญกับสุขภาพและการบริโภคอาหารที่มีคุณค่าทางโภชนาการและปลอดภัย ซึ่งสินค้าเกษตรไทยนับว่าตอบโจทย์ความต้องการของผู้บริโภคในญี่ปุ่น โดยเฉพาะผลไม้ที่ได้รับความนิยม เช่น ทุเรียน มะม่วง กล้วย และสับปะรด โดยทาง Mr.Tohiyuki Suzuki ก็ยินดีและพร้อมขยายความร่วมมือกับประเทศไทยอย่างเต็มที่ ซึ่งนับเป็นการเสริมสร้างความแข็งแกร่งของทั้งสองประเทศ และสร้างความมั่นใจในคุณภาพของสินค้าเกษตรร่วมกัน” ดร.เฉลิมชัย กล่าว
วันศุกร์ที่ 6 มกราคม 2566
06/01/2566
ปลัดฯณัฐพล นั่งหัวโต๊ะเคาะโครงการปี 67 ของ สปอ. มุ่งเป้าสร้างความสำเร็จ 4 มิติ
ปลัดฯณัฐพล นั่งหัวโต๊ะเคาะโครงการปี 67 ของ สปอ. มุ่งเป้าสร้างความสำเร็จ 4 มิติ
วันนี้ (6 มกราคม 2566) เวลา 10.00 น. ดร.ณัฐพล รังสิตพล ปลัดกระทรวงอุตสาหกรรม เป็นประธานการประชุมหารือการจัดทำโครงการ ประจำปีงบประมาณ พ.ศ. 2567 ของสำนักงานปลัดกระทรวงอุตสาหกรรม โดยให้สอดคล้องตามโครงสร้าง ภารกิจ และทิศทางการพัฒนาอุตสาหกรรมเศรษฐกิจในอนาคต ตามเป้าหมายความสำเร็จ 4 มิติ ประกอบด้วย มุ่งความสำเร็จทางธุรกิจ การดูแลสังคม การรักษาสิ่งแวดล้อม และการกระจายรายได้สู่ประชาชน โดยมี นางสาวณัฏฐิยา เนตยสุภา รองอธิบดีกรมส่งเสริมอุตสาหกรรม รักษาราชการแทนรองปลัดกระทรวงอุตสาหกรรม นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม นายวีระกิตติ์ รันทธนวิชญ์ ผู้ตรวจราชการกระทรวงอุตสาหกรรม นายภาสกร ชัยรัตน์ รองอธิบดีกรมส่งเสริมอุตสาหกรรม รักษาราชการแทนผู้ตรวจราชการกระทรวงอุตสาหกรรม ผู้อำนวยการกอง/ศูนย์ ร่วมประชุม ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม พร้อมกันนี้ นายสมพล โนดไธสง นายทาวัน ทวีถาวรสวัสดิ์ ผู้ตรวจราชการกระทรวงอุตสาหกรรม สำนักงานอุตสาหกรรมทุกจังหวัด และสถาบันเครือข่าย ประชุมผ่านทางระบบออนไลน์
วันศุกร์ที่ 6 มกราคม 2566
รฟม. ชวนเด็กๆ สัมผัสประสบการณ์โดยสารรถไฟฟ้า MRT ฟรี! ในวันเด็กแห่งชาติ
และร่วมสนุกกับกิจกรรม “กล่องของขวัญแห่งการเดินทาง” ณ สวนสนุกโยโย่แลนด์
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคมร่วมกับ บริษัท ทางด่วนและรถไฟฟ้ากรุงเทพ จำกัด (มหาชน) (BEM) ผู้ให้บริการเดินรถไฟฟ้ามหานคร (รถไฟฟ้า MRT) เตรียมส่งมอบความสุขให้เด็ก ๆ เนื่องในวันเด็กแห่งชาติ ประจำปี 2566 ด้วยการโดยสารรถไฟฟ้า ฟรี ทั้ง 2 สาย ได้แก่ รถไฟฟ้ามหานคร สายเฉลิมรัชมงคล (MRT สายสีน้ำเงิน) และสายฉลองรัชธรรม (MRT สายสีม่วง) ในวันเสาร์ที่ 14 มกราคม 2566 สำหรับเด็กที่มีอายุไม่เกิน 14 ปี และมีความสูงไม่เกิน 140 ซม. เพียงแสดงตัวที่ห้องออกบัตรโดยสารทุกสถานีเพื่อรับคูปองโดยสารรถไฟฟ้าฟรี ตลอดระยะเวลาให้บริการ เพื่อเป็นการเสริมสร้างประสบการณ์ในการใช้ระบบขนส่งสาธารณะ และขอเชิญชวนน้อง ๆ ร่วมกิจกรรม “MRT ส่งความสุขรับวันเด็ก” ณ มิวเซียมสยาม ซึ่ง BEM ได้จัดเตรียมไว้ครบครันทั้งกิจกรรมที่น่าสนใจ พร้อมรับของขวัญของรางวัลอีกมากมาย สามารถเดินทางด้วยรถไฟฟ้า MRT สายสีน้ำเงิน ไปยังสถานีสนามไชย ทางออก 1 ตั้งแต่เวลา 10.00 - 16.00 น. ติดตามรายละเอียดเพิ่มเติมได้ที่ ศูนย์บริการข้อมูล โทร. 0 2624 5200 หรือติดตามทางช่องทางต่างๆ ได้ที่เฟซบุ๊ก MRT Bangkok Metro / ทวิตเตอร์ MRT Bangkok Metro / อินสตาแกรม: mrt_bangkok และ โมบายแอปพลิเคชัน Bangkok MRT
นอกจากนี้ รฟม. ยังเตรียมกิจกรรม “กล่องของขวัญแห่งการเดินทาง” เนื่องในวันเด็กแห่งชาติ ประจำปี 2566 ไว้รอต้อนรับน้องๆ ณ สวนสนุกโยโย่แลนด์ ชั้น 4 ซีคอนสแควร์ ศรีนครินทร์ ซึ่งตั้งอยู่ในแนวสายทางโครงการรถไฟฟ้าสายสีเหลือง ช่วงลาดพร้าว - สำโรง ในวันเสาร์ที่ 14 มกราคม 2566 เวลา 11.00 น. - 17.00 น. โดยกิจกรรมภายในงานประกอบไปด้วย การแสดงสุนัข K-9 จากทีมกู้ภัย รฟม. การแสดงจากโรงเรียนศรีเอี่ยมอนุสรณ์ และการแสดงพากย์เสียงสด จากนักพากย์การ์ตูน คุณจินดานุช โชคดีภูษิต (คุณเปอตี) รวมถึงกิจกรรมซุ้มเกมให้น้องๆ ได้ร่วมสนุก และลุ้นรับของรางวัลมากมาย ทั้งนี้ รฟม. ได้มีการจัดกิจกรรมวันเด็กแห่งชาติต่อเนื่องทุกปี เพื่อสร้างความสัมพันธ์อันดีกับเยาวชนและประชาชนในแนวสายทางโครงการรถไฟฟ้าของ รฟม. สามารถติดตามรายละเอียดและข้อมูลข่าวสารเพิ่มเติมได้ที่ เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
“รฟม. ร่วมยกระดับเมืองด้วยโครงข่ายรถไฟฟ้าขนส่งมวลชนและนวัตกรรม เพื่ออนาคตที่ยั่งยืน”
วันศุกร์ที่ 6 มกราคม 2566
06/01/2566
รักษาราชการแทนรองปลัดฯ เอกภัทร เข้ารับพระราชทานปฏิทินหลวง พุทธศักราช 2566
รักษาราชการแทนรองปลัดฯ เอกภัทร เข้ารับพระราชทานปฏิทินหลวง พุทธศักราช 2566
เมื่อวันที่ 5 มกราคม 2566 นายเอกภัทร วังสุวรรณ เลขาธิการคณะกรรมการอ้อยและน้ำตาลทราย รักษาราชการแทนรองปลัดกระทรวงอุตสาหกรรม เป็นผู้แทนกระทรวงอุตสาหกรรม เข้ารับพระราชทานปฏิทินหลวง พุทธศักราช 2566 ณ อาคารสำนักพระราชวัง เพื่อนำไปใช้ประโยชน์ต่อไป
วันศุกร์ที่ 6 มกราคม 2566
06/01/2566
​นายกรัฐมนตรีชื่นชม นักวิจัยวิศวะมหิดลเจ๋ง! สกัดสารจากทะลายปาล์ม ใช้นำส่งยารักษามะเร็งแบบมุ่งเป้า ตอบโจทย์เศรษฐกิจ BCG หนุนไทยสู่การเป็นเมดิคัลฮับ
​นายกรัฐมนตรีชื่นชม นักวิจัยวิศวะมหิดลเจ๋ง! สกัดสารจากทะลายปาล์ม ใช้นำส่งยารักษามะเร็งแบบมุ่งเป้า ตอบโจทย์เศรษฐกิจ BCG หนุนไทยสู่การเป็นเมดิคัลฮับ
วันที่ 6 มกราคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมความสามารถทีมนักวิจัย คณะวิศวกรรมศาสตร์ มหาวิทยาลัยมหิดล ที่สามารถคิดค้นนวัตกรรม "อนุภาคคาร์บอนเรืองแสง" จากสารชีวพอลิเมอร์ทะลายปาล์ม เพื่อนำส่งยารักษามะเร็งลำไส้แบบ ‘เคมีบำบัดมุ่งเป้า’ ได้สำเร็จ สามารถตอบโจทย์เศรษฐกิจ BCG และเป็นก้าวสำคัญของประเทศไทยในการเป็นเมดิคัลฮับ โดยได้รับการสนุบสนุนจากสำนักงานคณะกรรมการวิจัยแห่งชาติ (วช.)
นางสาวรัชดา กล่าวว่า ความสำเร็จครั้งนี้ เป็นฝีมือจากทีมนักวิจัยไทย คณะวิศวกรรมศาสตร์ มหาวิทยาลัยมหิดล 5 คน และหน่วยปฏิบัติการเวชศาสตร์นาโน ศูนย์นาโนเทคโนโลยีแห่งชาติ สำนักงานพัฒนาวิทยาศาสตร์และเทคโนโลยีแห่งชาติ ซึ่งได้คิดค้นนวัตกรรม "อนุภาคคาร์บอนเรืองแสงจากสารชีวพอลิเมอร์ทะลายปาล์ม เพื่อส่งยารักษามะเร็งแบบมุ่งเป้า" จนสำเร็จ ซึ่งการใช้อนุภาคคาร์บอน (Carbon Dots) ที่เป็นวัสดุนาโนในการนําส่งยาเข้าสู่ร่างกาย จะเข้าไปขัดขวางและยับยั้งการเจริญเติบโตของเซลล์มะเร็ง รวมถึงจํากัดบริเวณเพื่อให้ยาออกฤทธิ์เฉพาะที่อย่างแม่นยำ ช่วยลดผลกระทบต่อเซลล์ปกติโดยรอบและลดผลข้างเคียงจากการรักษาได้ โดยคุณสมบัติของอนุภาคคาร์บอน (Carbon Dots) มีความเข้ากันได้ทางชีวภาพ มีขนาดเฉลี่ยต่ำกว่า 10 นาโนเมตร สามารถเคลื่อนที่เข้าไปในเซลล์ได้ดี และมีคุณสมบัติในการเรืองแสงหลายสี ซึ่งจะช่วยติดตามการบำบัดรักษาได้ว่ายาอยู่ส่วนไหนของร่างกาย
สำหรับการสังเคราะห์อนุภาคคาร์บอนนั้น นางสาวรัชดา กล่าวว่า ทีมวิจัยได้เลือกใช้กระบวนการไฮโดรเทอมัล คาร์บอไนเซชัน เนื่องจากมีประสิทธิภาพ ต้นทุนต่ำ มีศักยภาพในการขยายขนาดในภาคอุตสาหกรรมและเป็นมิตรต่อสิ่งแวดล้อม จุดเด่นของการสังเคราะห์อนุภาคคาร์บอนจากทะลายปาล์ม ทะลายปาล์มมีโครงสร้างหลัก คือ กลุ่มของลิกโนเซลลูโลส (Lignocellulose) ที่ประกอบด้วยเซลลูโลส (Cellulose) 35-50% เฮมิเซลลูโลส (Hemicellulose) 20-35% และลิกนิน (Lignin) 10-25% เมื่อผ่านกระบวนการปรับสภาพและแยกองค์ประกอบแล้ว จะกลายเป็นอนุภาคคาร์บอนที่ดี นอกจากนี้ ยังเป็นวัสดุระดับนาโนจากชีวมวลเหลือจากอุตสาหกรรมปาล์มน้ำมัน ที่สามารถนำมาหมุนเวียนใช้ประโยชน์และเพิ่มมูลค่าทางอุตสาหกรรมการแพทย์ได้
“ประโยชน์ของนวัตกรรม ‘อนุภาคคาร์บอนเรืองแสงจากสารชีวพอลิเมอร์ทะลายปาล์ม เพื่อส่งยารักษามะเร็งลำไส้แบบมุ่งเป้า’ จะช่วยเพิ่มอัตราการรอดชีวิตของผู้ป่วยโรคมะเร็ง มีต้นทุนการรักษาต่ำ ไม่มีพิษต่อร่างกาย อีกทั้ง ยังลดความเหลื่อมล้ำ ช่วยให้ประชาชนสามารถเข้าถึงการรักษาที่มีประสิทธิภาพได้อย่างทั่วถึง ส่งเสริมเทคโนโลยีการผลิตจากวัตถุดิบการเกษตรที่มีในประเทศ และลดการนำเข้าวัสดุนำส่งยาที่มีราคาแพง ตลอดจนสอดคล้องกับแนวเศรษฐกิจ BCG ของรัฐบาล ที่จะสร้างโอกาสในการต่อยอดอุตสาหกรรมการแพทย์ไทยก้าวสู่การเป็นเมดิคัลฮับของภูมิภาค” นางสาวรัชดา ย้ำ
วันพฤหัสบดีที่ 5 มกราคม 2566
05/01/2566
นายกรัฐมนตรี และรัฐมนตรีว่าการกระทรวงกลาโหม แสดงความเสียใจกับการสูญเสียกำลังพล จากภารกิจเก็บกู้ทุ่นระเบิด ชายแดน ไทย - เขมร ให้เป็นพื้นที่ปลอดภัย
นายกรัฐมนตรี และรัฐมนตรีว่าการกระทรวงกลาโหม แสดงความเสียใจกับการสูญเสียกำลังพล จากภารกิจเก็บกู้ทุ่นระเบิด ชายแดน ไทย - เขมร ให้เป็นพื้นที่ปลอดภัย
วันนี้ (วันที่ 5 มกราคม 2566) พลเอก คงชีพ ตันตระวาณิชย์ โฆษกกระทรวงกลาโหมเปิดเผยว่า พล.อ.ประยุทธ์ จันทร์โอชา นรม.และ รมว.กห. ได้กล่าวแสดงความเสียใจ กับการสูญเสียและบาดเจ็บสาหัส ของกำลังทหาร 2 นาย ที่ประสบเหตุเหยียบทุ่นระเบิด ระหว่างปฏิบัติหน้าที่เก็บกู้ทุ่นระเบิด บริเวณพื้นที่ชายแดนช่องพระพะลัย อ.กันทรลักษณ์ จว.ศรีษะเกษ ในภารกิจการปฏิบัติการทุ่นระเบิดเพื่อมนุษยธรรม บริเวณชายแดน ไทย- กัมพูชา ที่ยังมีตกค้างจำนวนมาก เพื่อเป็นพื้นที่ปลอดภัยสำหรับประชาชนทั้งสองประเทศ ให้สามารถดำรงชีวิตอย่างปกติ
โดย นรม.และ รมว.กห. ได้สั่งการ ให้ บก.ทท.และ ทบ. เข้าไปช่วยเหลือดูแลผู้ได้รับบาดเจ็บ ให้ได้รับการรักษาพยาบาลอย่างเต็มที่ และหากจำเป็นให้เคลื่อนย้ายเข้ารับการรักษาเร่งด่วน ณ รพ.ส่วนกลาง สำหรับผู้เสียชีวิต ขอให้ดูแลสิทธิกำลังพลและร่วมประกอบพิธีทางศาสนาอย่างสมเกียรติ พร้อมทั้งให้เข้าไปช่วยเหลือดูแลครอบครัวของกำลังพลทั้งสองต่อเนื่องกันไป ทั้งนี้ ขอให้กำชับกำลังพลที่เข้าปฏิบัติภารกิจ ให้เพิ่มความระมัดระวังในการปฏิบัติหน้าที่มากขึ้น เนื่องจากเป็นพื้นที่สงครามในอดีต ที่มีทุ่นระเบิดตกค้างเป็นจำนวนมาก
โฆษก กห. กล่าวเพิ่มเติมว่า เหตุดังกล่าวเกิดขึ้น เวลา 10.30 น. ของวันนี้ ระหว่างการปฏิบัติภารกิจเก็บกู้ทุ่นระเบิด โดย ส.อ.อัครพล ภูวดลวรนาถ จนท.สำรวจทางเทคนิค ได้รับบาดเจ็บสาหัสและเสียชีวิตในเวลาต่อมา สำหรับ ส.อ.วรงค์กร ศรีงาม ผบส.สุนัขตรวจค้นทุ่นระเบิด ได้รับบาดเจ็บสาหัส ส่งตัวเข้ารับการรักษาตัว ณ รพ.ขุนหาญ ทั้งนี้ กห. จะยังคงเดินหน้าภารกิจการเก็บกู้ทุ่นระเบิดเพื่อมนุษยธรรมต่อไป เพื่อให้เป็นพื้นที่ปลอดภัยทั้งหมด โดยจากผลสำรวจพื้นที่ในประเทศไทย ยังคงมีพื้นที่อันตรายที่ต้องเก็บกู้ทุ่นระเบิดอีก 29.7 ตร.กม.ใน 6 จว. และที่ผ่านมา กองทัพเข้าไปเก็บกู้ เป็นพื้นที่ปลอดภัยแล้ว 2,527 ตร.กม. ครอบคลุม 21 จว.
วันศุกร์ที่ 6 มกราคม 2566
กรมทางหลวงได้รับการประเมินส่วนราชการฯ ประจำปี 2565 ในระดับคุณภาพ มุ่งพัฒนาต่อเนื่องเพื่อประชาชน
.....
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า กรมทางหลวงได้รับผลการประเมินส่วนราชการตามมาตรการปรับปรุงประสิทธิภาพในการปฏิบัติราชการ ประจำปีงบประมาณ 2565 ให้อยู่ในระดับคุณภาพ 100 คะแนนเต็ม โดยการประเมินดังกล่าวจะสามารถผลักดันการปฏิบัติภารกิจของหน่วยงานในการขับเคลื่อนนโยบายสำคัญของรัฐบาล และบรรลุเป้าหมายการพัฒนาประเทศตามยุทธศาสตร์ชาติ
ตามที่ สำนักงานคณะกรรมการพัฒนาระบบราชการ (ก.พ.ร.) ได้ดำเนินการประเมินผลการดำเนินการปฏิบัติราชการของกระทรวงและส่วนราชการในสังกัดให้เป็นไปตามหลักเกณฑ์และแนวทางที่สำนักงาน ก.พ.ร. กำหนด ตามมาตรการปรับปรุงประสิทธิภาพในการปฏิบัติราชการ ประจำปีงบประมาณ 2565 เพื่อพัฒนาระบบการดำเนินงานของส่วนราชการในการขับเคลื่อนภารกิจสำคัญของรัฐบาลให้บรรลุต่อเป้าหมายตามยุทธศาสตร์ของประเทศ สำหรับตัวชี้วัดที่ใช้ในการประเมินส่วนราชการตามมาตรการปรับปรุงประสิทธิภาพในการปฏิบัติราชการของกรมทางหลวง ประจำปี 2565 ได้รับผลการประเมินระดับคุณภาพ 100 คะแนนเต็ม โดยประเมินจากการดำเนินงานของ สำนักอำนวยความปลอดภัย สำนักวิเคราะห์และตรวจสอบ และสำนักบริหารบำรุงทาง แบ่งเป็น 2 ด้าน ดังนี้
1.การประเมินประสิทธิผลการดำเนินงาน (Performance Base)
1.1 อัตราผู้เสียชีวิตจากอุบัติเหตุทางถนนต่อประชากรแสนคน
1.2 ร้อยละของระยะทางบนทางหลวงที่มีค่าดัชนีความขรุขระสากลของผิวทางดีกว่าเกณฑ์ที่กำหนด
1.3 จำนวนจุดเสี่ยงและบริเวณอันตรายที่ได้รับการแก้ไข
2.การประเมินศักยภาพในการดำเนินงาน (Potential Base)
2.1 การขออนุญาตให้ยานพาหนะเดินบนทางหลวงพิเศษ ทางหลวงแผ่นดินและทางหลวงสัมปทานผ่านระบบ Special Type Vehicles Permit Service (SVS Online)
2.2 การประเมินสถานะของหน่วยงานในการเป็นระบบราชการ 4.0 (PMQA 4.0)
ทั้งนี้ มาตรการปรับปรุงประสิทธิภาพในการปฏิบัติราชการดังกล่าว เป็นการนำข้อมูลมาใช้ประโยชน์สำหรับการปฏิบัติงาน และสามารถกำหนดเป้าหมายการดำเนินงานของกรมทางหลวงทั้งระยะสั้นและระยะยาวได้อย่างเหมาะสม โดยกรมทางหลวงจะมุ่งพัฒนาและปรับปรุงการดำเนินงานให้มีศักยภาพอย่างต่อเนื่อง เพื่อให้งานเกิดประสิทธิภาพสูงสุดต่อประชาชนต่อไป
วันศุกร์ที่ 6 มกราคม 2566
กรมเจ้าท่า เร่งขับเคลื่อนท่าเรือโดยสารสาธารณะในแม่น้ำเจ้าพระยา รองรับการให้บริการประชาชนและนักท่องเที่ยวที่เพิ่มขึ้น
...
กรมเจ้าท่า เร่งขับเคลื่อนท่าเรือโดยสารสาธารณะในแม่น้ำเจ้าพระยา รองรับการให้บริการประชาชนและนักท่องเที่ยวที่เพิ่มขึ้น
กรมเจ้าท่า กระทรวงคมนาคม มีหน้าที่ในการดูแลรักษาความปลอดภัยทางน้ำ ควบคู่ไปกับการพัฒนาปรับปรุงท่าเรือโดยสารในแม่น้ำเจ้าพระยาทั้งในเขตกรุงเทพและปริมณฑล เพื่อประชาชนผู้สัญจรทางน้ำจะได้รับความสะดวกสบาย เชื่อมต่อระบบ ล้อ ราง เรือ ได้อย่างสะดวกและทันสมัย
นายสรพงศ์ ไพฑูรย์พงษ์ รองปลัดกระทรวงคมนาคม รักษาราชการแทนอธิบดีกรมเจ้าท่า กล่าวว่า กรมเจ้าท่า หน่วยงานที่มีภารกิจในการพัฒนาโครงสร้างพื้นฐานระบบคมนาคมทางน้ำ ให้เกิดความสะดวก ปลอดภัย เชื่อมโยงโครงข่ายล้อ-ราง-เรือ อย่างไร้รอยต่อ ตามนโยบายรัฐมนตรีว่าการกระทรวงคมนาคม นายศักดิ์สยาม ชิดชอบ และรัฐมนตรีช่วยการกระทรวงคมนาคม ดร.ดร.อธิรัฐ รัตนเศรษฐ ให้เกิดเป็นรูปธรรม โดยกรมเจ้าท่า ได้ดำเนินงานตามแผนงาน โครงการพัฒนาโครงสร้างพื้นฐาน ด้านการขนส่งทางน้ำ เพื่อตอบสนองเป้าหมายตามยุทธศาสตร์ชาติ และยุทธศาสตร์กระทรวงคมนาคม มาอย่างต่อเนื่อง ซึ่งภายหลังจากการเปิดท่าเรือราชินี - บางโพ มอบเป็นของขวัญปีใหม่ให้กับประชาชนปี 2566 ที่ผ่านมา กรมเจ้าท่า ยังคงเร่งการพัฒนาท่าเรือโดยสารอื่นๆในแม่น้ำเจ้าพระยา ให้เป็นไปตามแผนงานที่กำหนดไว้ ซึ่งขณะนี้ ท่าเรือที่อยู่ระหว่างการปรับปรุงคาดว่าจะแล้วเสร็จในปี 2566 มีทั้งหมด 3 ท่าเรือ ได้แก่ 1. ท่าเรือพระราม 7 2. ท่าเรือท่าเตียน และ 3. ท่าเรือเกียกกาย เพื่อให้สามารถทันเปิดใช้บริการสำหรับประชาชน พร้อมเน้นย้ำถึงความปลอดภัยโครงสร้างท่าเรืออย่างรอบคอบ รวมถึงความสะอาดท่าเรือเมื่อแล้วเสร็จ เพื่อเกิดภาพลักษณ์ที่ดีและมีความสวยงามแก่ประชาชนและนักท่องเที่ยว อันจะเป็นการส่งเสริมการให้บริการขนส่งสาธารณะทางน้ำเพิ่มมากขึ้น
ทั้งนี้ การพัฒนาท่าเรือโดยสารในแม่น้ำเจ้าพระยาทั้ง 29 ท่า จะช่วยลดปัญหาการคับคั่งของการจราจรทางบก ลดระยะเวลาในการเดินทาง เป็นการอำนวยความสะดวกให้กับผู้โดยสารทางเรือและทางบก ช่วยเพิ่มศักยภาพในการโดยสารเรือในแม่น้ำเจ้าพระยาที่สามารถเชื่อมต่อระบบ รถ ราง เรือ ประชาชนมีคุณภาพชีวิตที่ดีขึ้น ส่งผลให้ประชาชนที่ใช้บริการด้านคมนาคมได้รับความสะดวก รวดเร็ว ปลอดภัย และมีประสิทธิภาพ